**Mark. 3:20-30 (Mat. 12:22-32)**

**“Ongergeeflik!?”**

*Andries Burger, GK Pinetown, 06 Oktober 2019*

*Sing: Lied 164:1,2; Ps. 148:7, 8, 9 (Cloete); “Dit borrel in my!”; Lied 177:1; Lied 231:2, 3; Sb. 3-3:1,2,3,5,6*

**<< Lees Markus 3>>**

Ek wil fokus op ŉ deel wat baie onnodige onsekerheid en selfs vrees by gelowiges veroorsaak.

Dalk het jy ook al gewonder – het ek dalk al gelaster teen die Heilige Gees?

 Het ek dalk al hierdie sonde gedoen waarvoor daar geen vergifnis is nie?

Baie keer as jy hierdie vraag vra, dan kry jy ŉ antwoord soos die volgende:

*“Die feit dat ŉ gelowige besorgd is hieroor, is reeds ŉ demonstrasie dat jy dit nie gedoen het nie. Kalmeer daarom en moet jou nie langer daaroor bekommer nie.”*

Dit is wel die waarheid, maar ons kan nie ons geloof en ons vrede soek of vind in iemand anders se interpretasie nie.

Ons moet self seker wees wat Jesus bedoel het – ons geloof, ons vrede moet vierkantig op die Bybel self staan.

Ek hoop dat ons almal van vandag af sekerheid sal hê oor wat Jesus hier bedoel.

Om dit die beste te ondersoek wil ek die gedeelte in Matteus behandel wat oor dieselfde saak gaan.

Een van die maniere om die Bybel te interpreteer is mos om ander dele in die Bybel te gebruik omdat die Bybel homself verklaar.

Die gedeelte in Markus 3 oor die onvergeeflike sonde is baie kort, Lukas 11 gee meer inligting, maar in Matteus 12 is dit die duidelikste.

**<< Lees Mat. 12:22-32>>**

So wat bedoel Jesus met vers 31 en 32, *31“Daarom sê Ek vir julle: Elke sonde en lastering kan die mense vergewe word, maar die lastering teen die Heilige Gees kan nie vergewe word nie.32As iemand iets teen die Seun van die mens sê, kan dit hom vergewe word; maar as iemand iets teen die Heilige Gees sê, kan dit hom nie vergewe word nie, nie in hierdie bedeling nie en ook nie in die toekomstige nie.”*

Daar is ŉ groot fout wat baie mense maak, en dit is om net hierdie verse te lees en dan te dink wat dit kan beteken.

Ons wil nie weet wat die *kan* beteken nie, ons wil weet wat dit regtig beteken.

En om dit te weet moet ons kyk in watter konteks Jesus dit sê. Wat het gebeur en waarom sê Hy dit – waaroor is Hy besig om te praat? Met wie praat Hy?

Daarom kyk ons eers na die hele gedeelte wat ons gelees het – jy kan sê ons moet die teks verstaan uit die konteks.

Dit is nie ’n lang storie nie.

Iemand het ’n man na Jesus toe gebring wat blind was en nie kon praat nie, en Jesus maak hom gesond.

Mateus sê nie hoe Jesus hom gesond gemaak het nie, maar in vers 22 sê hy dat die oorsaak van die man se lyding ’n bose gees was. Soos baie ander kere moes Jesus dus hierdie bose gees uitgedryf het.

In hulle verbasing wonder die mense of Jesus nie dalk die Seun van Dawid is nie; is Hy nie dalk die Messias, die ewige Koning wat die profete voorspel het nie?

Jesaja het mos van Hom geprofeteer in Jes. 35:5, 6, *“5Blindes sal kan sien, dowes sal kan hoor, 6lammes sal kan rondspring soos takbokke, stommes sal kan sing.”*

 Nou sien en hoor hulle dit met hulle eie oë en ore – is dit nie dalk Hy nie?

Die Fariseërs het egter klaar besluit dat hierdie Jesus nie inpas by wat hulle van die Messias verwag nie – maak nie saak wat die profete gesê het nie, maak nie saak wat hulle sien gebeur nie.

Maar dat Jesus geweldige gesag en mag het om siekes gesond te maak en bose geeste uit te dryf is baie duidelik. Hulle kan dit nie ontken nie.

Al wat oorbly om is om Hom verdag te maak. Daarom beskuldig hulle Jesus dat Hy dit met die hulp van die duiwel doen, die aanvoerder van die bose geeste. Markus stel dit nog erger – hulle het gesê dat Jesus self van die duiwel besete is.

Jy kan jou nie ŉ groter kontras voorstel nie! Jy kan jou nie so ŉ groot tragedie indink nie!

In Mark. 9:11 het ons gelees dat die bose geeste erken en uitgeroep het dat Jesus die Seun van God is,

maar die Fariseërs, die godsdiens leiers, weier om dit eers te oorweeg,

 erger nog, hulle beskuldig Hom dat Hy van die duiwel besete is.

Jesus weet wat hulle dink en wat hulle so agteraf sê. Hy gee hulle ŉ redelike lang antwoord – eers net ŉ logiese argument, dan draai Hy hulle woorde teen hulleself, dan gebruik Hy weer logika, dan uiteindelik stel Hy vir hulle ŉ keuse en die gevolge as jy verkeerd kies.

Let net eers op dat Jesus hulle nie paai met die dwaalleer wat jy vandag selfs in party kerke hoor nie – dat daar nou nie regtig iets soos die duiwel of die Satan is nie.

Orals in die Bybel leer ons dat daar regtig so ŉ gevalle engel is en dat hy en ŉ magdom bose geeste daarop uit is om soveel moontlik van God se skepping vir sy duiwelse koninkryk in te palm.

In 1 Joh. 5:19 leer die Heilige Gees deur die apostel Johannes dat die hele sondige wêreld in die mag van die duiwel is, en in Joh. 12:31 noem hy hom die “owerste (heerser) van hierdie wêreld”.

Die Satan, die duiwel is ŉ werklikheid – moenie jou ore uitleen vir sogenaamde teoloë se gevaarlike leuens nie, blye weg van hulle af! Glo maar jou Bybel, glo maar jou Here Jesus Christus.

Jesus se eerste logiese argument (v.25-26) is dat dit absurd is om te dink dat die duiwel sy eie demone sal laat uitdryf, oftewel vir Jesus sal help om dit te doen. As hy dit sou doen, sou hy mos sy eie koninkryk se ondergang veroorsaak.

Dan draai Jesus hulle beskuldiging teen hulleself (v.27). Van die Fariseërs se volgelinge het klaarblyklik ook in daardie tyd bose geeste uitgedryf. As Jesus dit met die duiwel se hulp doen soos hulle sê, wat dan van hulle volgelinge? Dan moet hulle erken dan hulle volgelinge ook van die duiwel besete is.

Dan weer logika – jy kan nie bose geeste uit dryf as jy nie hulle heerser, wat Jesus met ŉ sterk man vergelyk, eers vasbind nie. Die sterk man, die duiwel, gaan jou beslis nie help om sy goed te vat en om sy handlangers uit te jaag nie.

Genoeg verduidelik stel Jesus dan ŉ keuse vir hulle wat hulle nie kan ontduik nie. Of hulle wil of nie, hulle moet kant kies... en die verkeerde keuse het verskriklike gevolge...

Hy begin in v. 28 deur reguit te sê dat Hy die bose geeste uitdryf deur die Gees van God. Dit wat hulle so duidelik sien, is die werk van God, die Heilige Gees.

Hy gaan verder dat as hulle die werk van God se Gees so duidelik sien, dan kan hulle seker wees dat die koninkryk van God inderdaad tot by hulle gekom het.

Hierdie koninkryk van God staan direk in konflik teen die koninkryk van die duiwel.

 En daar is nie kans om neutraal te bly nie... (v. 30)

As hulle nie aan Jesus se kant is nie, dan is hulle teen Hom.

As hulle nie saam met Hom werk om sy skape bymekaar te maak en sy koninkryk uit te brei nie, dan jaag hulle die skape uitmekaar – hulle maak dit vir mense moeiliker om in Jesus te glo...

Dit is die keuse.

Om verkeerd te kies, om aspris jou oë toe te maak vir die werk van God se Gees,

erger nog – om die werk van God se Gees aan die duiwel te skryf

 is ŉ sonde wat nie vergeef kan word nie.

Waarom sê Jesus dit? Vir wie sê Hy dit?
v. 31 begin met “daarom”, wat inhou dat wat Hy sopas gesê het die rede is vir wat Hy nou gaan sê. Omdat die wat nie vir Hom is nie teen Hom is – daarom...

In Mark. 3:30 is die rede nog duideliker, *“30Dit* (Sy uitspreek oor lastering teen die Gees) *dit het Hy gesê omdat hulle gesê het: “Hy is van ŉ onrein gees besete.”*

Wat het Hy gesê?

“*31... Elke sonde en lastering kan die mense vergewe word, maar die lastering teen die Heilige Gees kan nie vergewe word nie.32As iemand iets teen die Seun van die mens sê, kan dit hom vergewe word; maar as iemand iets teen die Heilige Gees sê, kan dit hom nie vergewe word nie, nie in hierdie bedeling nie en ook nie in die toekomstige nie.”*

Elke sonde en lastering kan vergewe word –

Paulus getuig daarvan dat hy ŉ lasteraar was in sy onkunde maar dat God hom oorlaai het met genade en geloof en liefde.

Dan v. 32 wat nie so duidelik is nie – onthou Hy praat nog met die Fariseërs wat die kragtige werking van God helder en duidelik sien, maar aspris kies om dit nie te erken nie maar dit aan die duiwel toe te skryf.

Hy sê vir hulle – as julle sou laster teen My, die Seun van die mens, dan kan julle nog vergewe word.

Dit is dalk nog nie so duidelik dat ek die Messias is nie, en as julle My nie erken terwyl dit dalk nog onseker is – dan kan julle dit vergewe word.

Dit is presies wat Jesus selfs nog aan die kruis bid...

Die ergste verloëning, ontkenning, lastering teen die Christus, die Seun van die mens, is sekerlik om Hom te kruisig, om Hom te vermoor.

En terwyl hulle dit doen vra Jesus dat die Vader hulle sal vergewe,

 “...want hulle weet nie wat hulle doen nie.”

Maar as jy weet wat jy doen, dan is dit ŉ ander saak.

Hulle het die werk wat die Gees doen deur Jesus duidelik gesien –

selfs ongeleerdes wat die Bybel nie so goed geken het nie het herken dat Hy waarskynlik die beloofde Seun van Dawid kon wees, die Seun van die mens, soos Daniël Hom genoem het, en soos Hy homself identifiseer.

Maar die Fariseërs, die skrifgeleerdes, het klaar en aspris besluit om nie te wil glo nie, om dit nie eens te oorweeg nie.

Dit is ŉ uitdagende, oneerbiedige, opsetlike en openlike sonde om die duidelike bewyse van God se werk te belaster en die duiwel die eer te gee daarvoor.

As iemand die werk van God deur sy Gees so vasbeslote verwerp in ŉ absolute en permanente weiering om te glo – dan is daar geen vergifnis voor nie.

Dit is ook logies – In Petrus se preek in Hand. 4:12 leer ons duidelik, *“12Hý (Jesus Christus) bring die verlossing en niemand anders nie. Daar is geen ander naam op die aarde aan die mense gegee waardeur God wil dat ons verlos moet word nie.”*

In ons verlossing is dit die werk van God se Gees om jou deur geloof te laat deel kry aan die vergifnis van sonde deur Christus se offer.

Maar as jy aspris besluit om hierdie werk van die Gees te verag en te verwerp – dan is daar geen vergifnis voor nie.

Dit is wat Jesus bedoel met sy antwoord aan die Fariseërs.

Kom jy agter dat dit eintlik net betrekking het op Jesus se vyande?

Hulle wat nadat hulle al die bewyse ken van Jesus se redding en vergifnis deur Jesus alleen,

nadat hulle die openbaring van die Gees se werking helder en duidelik ontvang het

bewustelik, aspris, vasbeslote besluit om nie te glo nie, maar om dit met veragting terug te smyt in sy gesig.

Ken jy so iemand, dalk naby jou vir wie jy lief is – moenie self oordeel of daardie besluit van hulle finaal en onomkeerbaar is nie. Bid tot God en vertrou Hom, aanvaar sy heerskappy. Onthou dat Paulus se lastering, selfs sy vervolging van Jesus en sy volgelinge vergewe is nadat die Gees van God in sy lewe ingegryp het.

 Bid daarvoor en vertrou Hom.

Maar as jy of iemand daarin volhard, dan is daar inderdaad geen ander kans vir enige vergifnis nie. Dan het jy God gekies as jou vyand – met al die gevolge wat dit inhou.

(Gelykenis van vliegdekskip wat ligte moes afsit tydens geveg terwyl daar nog vliegtuig was wat moes kom land.)

Aan die ander kant - vir elkeen wat hunker na God se vergifnis, is dit vrylik en volkome. Dit is God se aard om te wil vergewe. So was dit in die Ou Testament, en so is dit in die Nuwe Testament:

Miga 7:18,19, *“18Wie is 'n God soos U? U vergewe sonde, U straf nie die sonde van dié wat uit u volk oorgebly het nie. U bly nie vir altyd kwaad nie, U betoon liefde. 19Hy sal ons weer genade betoon, Hy sal ons sonde tot niet maak, U sal al hulle sondes in die diepsee gooi.*

1 Joh. 1:9, *“9Maar as ons ons sondes bely – Hy is getrou en regverdig, Hy vergewe ons ons sondes en reinig ons van alle ongeregtigheid.*

Ps. 103:12, *“12**So ver as die ooste van die weste af is, so ver verwyder Hy ons oortredinge van ons af.”*

Daarom het elkeen wat waarlik glo in Chirstus, en dus deur die krag van God se Gees gekies het om aan sy kant te wees, geen rede om ontsteld te wees oor hierdie uitspraak van Jesus nie.

Nie omdat ek so sê nie, omdat dit is wat Jesus bedoel – ek vertrou jy weet dit nou vir jouself.

Maar laat ons dan baie versigtig wees om uitsprake te maak van dinge wat ons nie aanstaan, of maniere waarvan ons nie hou nie.

Gebruik die Bybel as maatstaf en as daar ŉ duidelike veragting en verkleining van Jesus is – spreek dit dan so aan.

Maar moenie gou wees om iets wat dalk van God kon wees af te maak as van die duiwel nie.

Let op jouself – laat Dawid se gebed in Ps. 19:12, 13 ook joune wees om met erns te bid en na te streef,

“12... Moet my tog nie straf vir **sondes wat ek onwetend** gedoen het nie. 13Weerhou my **van opsetlike sondes**, laat hulle nie oor my heers nie. Dan sal ek onberispelik wees en vry van hierdie groot sonde.”

ŉ Laaste opmerking:

Uit Jesus se antwoord is dit baie duidelik dat daar net twee koninkryke is – van die duiwel en van God.

Daar is geen ander nie – selfs al dink party mense hulle is koning in hulle eie koninkryk, selfs al streef party na ŉ koninkryk vir die Afrikaner, of die koninkryk van ŉ sogenaamd verligte, bevryde, liberale, moderne, samelewing.

Jesus leer die mense van sy tyd dat Rome nie die vyand is nie, maar die duiwel en sy bose magte.

So is dit in ons tyd ook dat die ware vyand nie geweld is nie, of armoede, of korrupsie, of selfsugtigheid en diskriminasie nie. Dit is alles simptome van ŉ groter ŉ geestelike stryd waarin jy nie neutraal kan wees nie.

Natuurlik moet ons fokus op sulke simptome en daarteen opstaan en dit aanspreek. Maar meer nog, ons moet in gebed opstaan teen die ware vyand daaragter.

Binnekort dan kom Jesus weer en dan is alles finaal verby.

Kies vir Hom as jy nog nie het nie, hou vas aan Hom as jy Hom reeds gekies het.

 Hy werk dit in jou deur sy Gees!

 Sien jy die werk van God se Gees? (in jou? Om jou?)

 Dan het sy koninkryk tot by jou gekom.

Amen